Elisabeth Engberg-Pedersen
Elisabeth Engberg-Pedersen (født 2. juli 1952 i Svendborg) er en dansk sprogforsker og professor i anvendt lingvistik ved Københavns Universitet. Hun har været en vigtig drivkraft indenfor Dansk Funktionel Lingvistik og gjort størstedelen af arbejdet med beskrivelsen af dansk tegnsprog i moderne tid.Hun har også arbejdet med autisme og forholdet mellem sprog og kognition indenfor bl.a. semantik og pragmatik ud fra en kognitiv-funktionel vinkel.

Hun har været formand for Dansk Tegnsprogsråd i Dansk Sprognævn 2015-2021 og er formand for Martin Levys Mindelegat samt optaget i Videnskabernes Selskab i 2011 og Kraks Blå Bog. I 1994 modtog hun Castbergprisen.

Hun er medlem af redaktørgruppen for Acta Linguistica Hafniensia og har været formand for uddannelsesudvalget for professionsbacheloruddannelsen til tegnprogs- og skrivetolk samt medlem af bestyrelsen for Center for Tegnsprog og Tegnstøttet Kommunikation – KC.

Derudover har hun deltaget i debatter om betydningen af cochlearimplantater i døve børn for dansk tegnsprog, og argumenteret for at det er uhensigtsmæssigt politisk at nedprioritere støtte til dansk tegnsprog.

Biografi
Elisabeth Engberg-Pedersen er uddannet cand.mag i lingvistik og dansk fra 1979 og var kandidatstipendiat ved Københavns Universitet 1983-85 og derefter adjunkt i sprogpsykologi 1984-1989. I 1989-1992 var hun forskningskonsulent for Døves Center for Total Kommunikation. Hun var seniorstipendiat på Københavns Universitet 1992-1992 og modtog doktorgraden for sin afhandling Space in Danish Sign Language i 1993 og var lektor i lingvistik fra 1994 og frem til 2009 hvorefter hun har været professor i anvendt lingvistik.

I 2012 blev der udgivet et nummer af Lingvistkredsens tidsskrift Acta Linguistica Hafniensia tilegnet Elisabeth Engberg-Pedersen i anledning af hendes 60-års-fødselsdag.

Bevillinger
Elisabeth Engberg-Pedersen har modtaget en række bevillinger til forskningsprojekter hvor hun har været forskningsleder:
 Sprog og kognition belyst ved atypisk udvikling (LaCPI), 2011-2014 - finansieret af Danmarks Frie Forskningsfond.
 Taler(u)sikkerhed i tegnsprog, 2016-2017 - finansieret af Oticon-fonden.
 Dansk tegnsprog og SignGram Blueprint, 2018-2019 - finansieret af Augustinus Fonden, Direktør Alfred Jacobsens Fond og Schwab Charitable Fund.

Udvalgte publikationer

Referencer

Medlemmer af Videnskabernes Selskab
Personer i Kraks Blå Bog
Lingvister fra Danmark
Ansatte ved Københavns Universitet